Na temelju članka 37. Statuta Grada Delnica (SN PGŽ 28/09, 41/09, 11/13, 20/13-pročišćeni tekst, 06/15, SN GD 01/18, 03/18-pročišćeni tekst i 09/18, 03/20 i 08/20) Gradsko vijeće Grada Delnica 18. prosinca 2020. godine donijelo je

**Program potpora poduzetnicima na području grada delnica pogođenim obustavom rada tijekom pandemije covid-19**

1. **Opće odredbe**

**Članak 1.**

Ovim Programom potpora poduzetnicima na području Grada Delnica pogođenim obustavom rada tijekom pandemije COVID-19 (u daljnjem tekstu Program) utvrđuju se svrha, ciljevi, korisnici, nositelj provedbe mjera, područja Programa, sredstva za realizaciju mjera te provedba mjera koje predstavljaju potporu male vrijednosti.

Provedba mjera po ovom Programu, koje predstavljaju potpore male vrijednosti, obavlja se sukladno pravilima sadržanim u Uredbi Komisije EU br. 1407/2013 od 18. prosinca o primjeni članka 107. i 108. Ugovora o funkcioniranju Europske unije na deminimis potpore (Službeni list Europske unije L 352/1).

**Članak 2.**

Osnovna karakteristika potpora male vrijednosti odnosi se na visinu njene dodjele, odnosno poduzetnik, s povezanim društvima, ne smije dobiti potpore male vrijednosti koje premašuju 200.000,00 EUR u razdoblju od tri fiskalne godine (neovisno o davatelju potpore male vrijednosti i instrumentu dodjele potpore male vrijednosti) osim u slučaju ako poduzetnik obavlja cestovni prijevoz za najamninu ili naknadu i tada taj iznos potpore male vrijednosti ne smije prijeći 100.000,00 EUR za razdoblje od tri fiskalne godine.

**Članak 3.**

Odlukom o dodjeli nepovratne potpore korisnik sredstva daje suglasnost Gradu Delnice da podatke o odobrenoj potpori male vrijednosti može koristiti za izvještaje koje je dužan sastavljati.

**Članak 4.**

Svrha ovog Programa je ublažavanje negativnih posljedica na gospodarstvo Grada Delnica

**Članak 5.**

Ciljevi ovog Programa su očuvanje radnih mjesta i konkurentnosti poduzetnika na tržištu.

**Članak 6.**

Poticaji po ovom Programu neće se odobriti pravnim i fizičkim osobama koje imaju dospjele nepodmire obveze prema Gradu Delnice nastale do 30. rujna 2019.

1. **Korisnici mjera iz programa**

**Članak 7.**

Korisnici mjera iz ovog programa mogu biti poduzetnici na području Grada Delnica koji su obustavili obavljanje djelatnosti i ugostiteljski objekti iz skupine „Restorani“, skupine „Catering objekti“ i vrste kavana, pivnica, buffeta, krčma, konoba i kleti iz skupine „Barovi“ kojima je dozvoljena priprema i dostava hrane i pića uz pridržavanje svih protuepidemijskih mjera za razdoblje važenja Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprečavanja prijenosa bolesti COVID-19 putem okupljanja KLASA: 810-06/20-01/7, URBROJ: 511-01-300-20-235 od 27. studenoga 2020. godine.

1. **Nositelj programa**

**Članak 8.**

Nositelj provedbe ovog Programa je Grad Delnice.

1. **Područja programa**

**Članak 9.**

Programom potpora poduzetnicima na području Grada Delnica pogođenim obustavom rada tijekom pandemije COVID-19 obuhvaćena su sljedeća područja:

1. Oslobađanje od plaćanja komunalne naknade za poslovni prostor i pripadajućeg zemljišta na području Grada Delnica
2. Oslobađanje od plaćanja zakupnine za poduzetnike koji obavljaju djelatnost u poslovnim prostorima u vlasništvu Grada Delnica
3. Oslobađanje od plaćanja zakupnine za javne površine na području Grada Delnica
4. smanjenje plaćanja komunalne naknade za 50% poduzetnicima kojima je pad prihoda od 20% do 50%
5. oslobađanje od plaćanja komunalne naknade u cijelosti poduzetnicima kojima je pad prihoda veći od 50%
6. **Sredstva za realizaciju mjera**

**Članak 10.**

Sredstva za provedbu mjera iz ovog Programa osigurana su u proračunu Grada Delnica, a utvrđena su u aktivnosti A130100 - Subvencije za jačanje gospodarstva.

1. **Provedba programa**

**Članak 11.**

Za provedbu mjera iz ovog Programa gradonačelnik raspisuje javni poziv.

Javni poziv biti će objavljen na web stranici Grada Delnica <http://www.delnice.hr/>, a obavijest o Javnom pozivu biti će objavljena na Radiju Gorski kotar.

Javni poziv sadrži:

* Naziv tijela koje objavljuje poziv
* Predmet javnog poziva
* Opće uvjete i kriterije za dodjelu potpore
* Popis potrebne dokumentacije
* Naziv i adresu tijela kojem se podnose zahtjevi
* Vrijeme trajanja javnog poziva
* podatke gdje se mogu dobiti potrebne informacije

**Članak 12.**

Javni poziv iz članka 11. biti će otvoren najmanje do 31. ožujka 2021., a ovisno o mjerama Stožera civilne zaštite Republike Hrvatske može trajati i dulje.

**Članak 13.**

Prijave na javni poziv podnose se:

* poštom na adresu: Grad Delnice, Trg 138. brigade HV 4, 51300 Delnice
* elektroničkom poštom na [pisarnica.delnice@gmail.com](mailto:pisarnica.delnice@gmail.com) ili
* osobno u pisarnicu Grada Delnica na adresi Trg 138. brigade HV 4, 51300 Delnice od ponedjeljka do petka od 8.00 do 14.00 sati

**s napomenom „Program potpora poduzetnicima na području Grada Delnica pogođenim obustavom rada tijekom pandemije COVID-19“.**

Zahtjev za potporu podnosi se na propisanim obrascima koje će izraditi Odsjek za proračun i financije Uz prijavu podnositelj je dužan priložiti i ostalu dokumentaciju određenu javnim pozivom.

1. **Prijelazne i završne odredbe**

**Članak 14.**

Ovaj Program stupa na snagu danom donošenja.

KLASA:311-01/20-01/02

URBROJ:2112-01-03-30-2-20-1

Delnice, 18. prosinca 2020. godine

**GRADSKO VIJEĆE GRADA DELNICA**

Predsjednik:

Goran Bukovac